KBANK สำรองเงินสด 5 หมื่นลบ. รับตรุษจีน
KBANK สำรองเงินสด 5 หมื่นลบ. รับเทศกาลตรุษจีน เตรียมแจกซองอั่งเปา 2 ล้านซองแก่ลูกค้า-ผู้มีอุปการคุณ
5 มี.ค. 2560

ธนาคารกสิกรไทย จำกัด (มหาชน) หรือ KBANK ระบุว่า ธนาคารเตรียมสำรองเงินสดสำหรับให้บริการในสาขาและเครื่องเอทีเอ็มเพื่อรองรับการใช้จ่ายช่วงเทศกาลตรุษจีน 2560 ในช่วงวันที่ 25-28 มกราคม 2560 รวมทั้งสิ้น 50,000 ล้านบาท ในจำนวนนี้แบ่งเป็นการสำรองเงินสดผ่านช่องทางสาขา จำนวน 21,000 ล้านบาท  เป็นเงินสำรองสำหรับสาขาในเขตกรุงเทพฯ จำนวน 8,500 ล้านบาท และสาขาในเขตภูมิภาค จำนวน 12,500 ล้านบาท  ทั้งนี้ปัจจุบันธนาคารกสิกรไทยมี 1,109 สาขา ทั่วประเทศ
สำหรับการสำรองเงินสดเพื่อเครื่องเอทีเอ็ม (K-ATM) ที่มีอยู่จำนวนกว่า 8,900 เครื่องทั่วประเทศ จำนวนทั้งสิ้น 29,000 ล้านบาท แบ่งเป็นการสำรองเพื่อบรรจุเครื่องเอทีเอ็มในเขตกรุงเทพฯ จำนวน 14,000 ล้านบาท และเอทีเอ็มในเขตภูมิภาค จำนวน 15,000 ล้านบาท
นอกจากนี้ ธนาคารได้ร่วมฉลองตรุษจีน ปีระกา จัดทำซองอั่งเปา “มั่ง มี ศรี สุข” รูปไก่ทองโชคดีมั่งคั่ง ไก่ตัวผู้ยืนอยู่บนเหรียญทองและก้อนทอง ปากคาบเชือกที่ร้อยเหรียญทองไว้ด้วยกัน สื่อความหมายการอวยพรให้ผู้รับซองอั่งเปาโชคดี มั่งคั่ง ร่ำรวย ทั้งทรัพย์สมบัติ เงินทอง โชคลาภ มีความสุขกายสบายใจ ผลิตจำนวน 2,000,000 ซอง เพื่อมอบให้กับลูกค้าและผู้มีอุปการคุณ ติดต่อรับได้ที่ธนาคารกสิกรไทยทุกสาขาทั่วประเทศ ตั้งแต่วันนี้เป็นต้นไป